Document ID: /roh_data/filtered/fineweb-2-filterrobots_roh.jsonl.gz/27287

Il Cussegl federal ha tramess en consultaziun ina tala proposta. Per pussibilitar in meglier access a psicoterapias vul la regenza midar il sistem. En l'avegnir duain ils psicoterapeuts pudair far lur servetsch sin basa da l'assicuranza da malsauns obligatorica. Cundiziun è ch'in psicoterapeut ha las qualificaziuns correspundentas, in'autorisaziun da pratitgar la professiun sco era l'ordinaziun d'in medi u ina media. Uschia saja quai era gia il cas tar la fisioterapia. Tar la federaziun svizra da psicologas e psicologs èn ins levgià dal midament.
Nus investin en umans. Quai per ch'i va meglier cun las persunas e ch'ellas pon turnar a lavurar e na ston betg retrair l’assicuranza d’invaliditad en l'avegnir.
Ozendi vegnan las prestaziuns be surpigliadas da la cassa da malsauns obligatorica sche la terapia vegn fatga sut surveglianza ed en las stanzas d'in medi. Quest model è stà patratgà sco model transitoric enfin ch'i dat ina scolaziun per psicologs ch'è armonisada naziunal. Quai è capità il 2013.
Pli paucas stretgas
Entras la midada pudessan stretgas vegnir sminuidas tar uffants, tar giuvenils sco ra creschids en situaziun da crisa. L'access pussibilitescha ch'ins po ir pli baud per agid. Disturbis psichics tutgan tar las malsognas ch'i dat il pli savens.
Consequenzas finanzialas
Sin fundament da stimaziuns va il Cussegl federal da quai ora ch'i dat custs da radund 100 milliuns francs che vegnan oz pajads dals pazients, vegnissan en l'avegnir quintads giu sur la cassa da malsauns.
Las premias vegnan a crescher anc pli fitg cun quest midament. Quai vulain nus evitar.
A lunga vista pudessan quests custs anc crescher, perquai che la purschida vegn probabel er a crescher. Quai fa mal il venter a Santésuisse, l’organisaziun da las cassas da malsauns. Per evitar ch'i dat tuttenina memia blers custs, duai vegnir installà in monitoring scriva il Cussegl federal.
RR novitads 17:00